ตลท.ขีดเส้นตาย EARTH ส่งงบการเงิน พร้อมแก้เหตุเพิกถอนก่อน 14 พ.ค.62
ตลท.ขีดเส้นตาย EARTH ส่งงบการเงิน พร้อมแก้คุณสมบัติทุกข้อก่อน 14 พ.ค.62 ขู่เพิกถอนออกจากตลาดฯหากช้าเกินกำหนด
28 ส.ค. 2561

ตลาดหลักทรัพย์แห่งประเทศไทย (ตลท.) ระบุว่า ตามที่ บริษัท เอ็นเนอร์ยี่ เอิร์ธ จำกัด (มหาชน) หรือ EARTH ได้นำส่งงบการเงินไตรมาส 2/60 ที่ล่าช้าแล้ว ตลท.จึงประกาศให้ EARTH เข้าสู่ช่วงดำเนินการให้มีคุณสมบัติเพื่อกลับมาซื้อขาย (Resume Stage) ซึ่ง EARTH จะต้องดำเนินการให้มีคุณสมบัติกลับมาซื้อขายได้ภายในวันที่ 14 พ.ค.62
โดยต้องนำส่งงบการเงินงวดที่ล่าช้าได้ทั้งหมด และนำส่งงบการเงินตามเวลาที่กำหนดได้อีก 2 งวดติดต่อกัน โดยรายงานของผู้สอบบัญชีต้องไม่มีลักษณะว่างบการเงินไม่เป็นไปตามมาตรฐานบัญชีหรือมีประเด็นเกี่ยวกับระบบการควบคุมภายใน
ทั้งนี้ หาก EARTH ไม่สามารถดำเนินการให้มีคุณสมบัติเพื่อกลับมาซื้อขายได้ภายในระยะเวลาข้างต้น ตลท.จะเสนอคณะกรรมการ ตลท. เพื่อพิจารณาเพิกถอนหลักทรัพย์ต่อไป ทั้งนี้ หลักทรัพย์ EARTH ถูกขึ้นเครื่องหมาย SP และ NC จนกว่าจะสามารถดำเนินการให้มีคุณสมบัติเพื่อกลับมาซื้อขายได้
อนึ่ง ปัจจุบัน  EARTH ยังไม่ได้นำส่งงบการเงิน 4 ฉบับ คือ งบการเงินไตรมาส 3/60, งบการเงินประจำปี  2560 และงบการเงินไตรมาส 1-2/61